Gautengse departement van onderwys onderneem om toelatingsproses uit te stel. - Skoleondersteuningsentrum
Die burgerregtewaghond AfriForum en die Solidariteit Beweging se Skole­ondersteuningsentrum (SOS) het Vrydag skriftelik vanaf die Gautengse onderwysdepartement verneem dat die aanlyn aansoeke na 20 Mei 2019 uitgestel is.
Melanie Buys, hoof van ontwikkeling aan die SOS, sê die organisasies waardeer die ruimte vir konsultasie wat geskep word deur die uitstel van die toelatingsproses. "Ons hoop dat die nodige wysigings aan die stelsel aangebring sal word om ouers en leerders se grondwetlike reg op keuse van skool en taal van onderrig te bevestig," sê Buys.
"Die een ding wat dit wys is dat die departement wesenlike probleme raaksien met betrekking tot die toelatingsproses," sê Werner Human, adjunk-bestuurshoof van Solidariteit.
In 'n dringende prokureursbrief het AfriForum en SOS Maandag gevra dat die stelsel aangepas of die proses uitgestel word tot die stelsel hersien kan word sodat ouers wel op grond van hierdie aspekte 'n keuse kan uitoefen.
Verder voel albei organisasies sterk daaroor dat leerders wat vanjaar reeds vir gr. R by 'n laerskool geregistreer is, voorkeur moet geniet vir gr. 1-plasing in dieselfde laerskool in 2020.